**Molitva za mir**

(**Ivana Pavla II.**)

*(nakon popričesne molitve)*

*Uvod:*

Braćo i sestre, poznato nam je koliko je sv. Ivan Pavao II. želio mir, zauzimao se za mir i za zajedništvo europskih naroda; koliko je razumio europsku prošlost i sadašnjost; koliko se zauzimao za slobodu i pravednost snagom Evanđelja u nepovoljnim okolnostima komunizma.

Razumio je patnje potlačenih neslobodnih i obescijenjenih naroda, među kojima smo bili i mi, Hrvati, i Ukrajinci.

Poznato je koliko nam je bio bliz u nevolji i pomogao nam u vremenu ratnoga nasilja nad Hrvatskom. Poznato je koliko nam je davao snagu u zajedništvu s pastirskim srcem kardinala Kuharića.

Zato smatram prikladnim izmoliti dio molitve za mir pape Ivana Pavla II. koja seže najprije u 1982. (prije četrdeset godina!), a zatim je proširena i 25. ožujka 1984., u godini Izvanrednoga jubileja otkupljenja, na kraju euharistijskoga slavlja Jubileja obitelji, izmoljena kao *Molitva posvete cijeloga svijeta i narodâ Bezgrješnomu Srcu Marijinu.*

Bilo je to vrijeme velikih svjetskih previranja i nesigurnosti; nazirao se kraj Hladnoga rata i pad željezne zavjese koja je dijelila svijet, ali i dalje ne bez prijetnji ratom i novim podjelama.

Izmolit ćemo njezin zadnji dio, u kojemu se nalaze i litanijski zazivi, znajući da naša Majka čuje glas svoje djece u potrebi.

*Molitva:*

Povjeravamo ti, o Majko, svijet, sve ljude i sve narode;

*povjeravao ti i samo posvećenje svijeta*,

polažući ga u tvoje majčinsko srce.

O, Prečisto Srce!

Pomozi nam pobijediti prijetnju zla

koje se tako lako ukorjenjuje u srcima današnjih ljudi

i koje u nemjerljivim posljedicama već visi nad sadašnjim životom

i kao da zatvara putove prema budućnosti!

Od gladi i rata, *oslobodi nas!*

Od nuklearnoga rata,

od samouništenja kojega posljedice ne možemo sagledati,

od svakoga oblika rata, *oslobodi nas!*

Od grijehâ protiv života od samoga njegova začetka, *oslobodi nas!*

Od mržnje i ranjavanja dostojanstva djece Božje, *oslobodi nas!*

Od svake vrste nepravde

na društvenoj, nacionalnoj i međunarodnoj razini, *oslobodi nas!*

Od lakoće kojom se gaze Božje zapovijedi, *oslobodi nas!*

Od kušnje da u ljudskim srcima

bude zatamnjena sama Božja istina, *oslobodi nas!*

Od gubitka osjećaja za razlikovanje dobra i zla, *oslobodi nas!*

Od grijeha protiv Duha Svetoga, *oslobodi nas!*

Primi, o Majko Kristova, ovaj vapaj,

*bremenit patnjom* svih ljudi,

*bremenit patnjom* čitavih društava!

Pomozi nam da snagom Duha Svetoga pobijedimo svaki grijeh:

grijeh čovjeka i »grijeh svijeta«,

grijeh u svakoj njegovoj pojavnosti.

Nek se, još jednom, u povijesti svijeta

objavi neizmjerna spasenjska moć Otkupljenja:

moć *Milosrdne ljubavi.*

Ona neka zaustavi zlo.

Nekapreobrazi savjesti.

U tvome Bezgrješnome Srcu

neka svim ljudima zasja *svjetlo Nade*,

Krist Gospodin,

koji živi i kraljuje u vijeke vjekova

Amen.